Derek Prince'i Teenistus
Mida Jumal ootab?
Osa 3/3
Veel üks väike näide - tõin selle Moskvas ka. Sõna 'õigeks tehtud'
kohta. See sõna kõlab nii teoloogiliselt. Inimesed ütlevad:
"Olen õigeks tehtud usu kaudu." Aga nad ei tea, mis see tegelikult
tähendab. See tähendab saada õigeks mõistetud, olla mitte süüdi,
õigeks tunnistatud, õigeks tehtud. Tõin näite mehest kohtus, keda
süüdistati kuriteos, mille karistus oli surmanuhtlus. Ta istus seal ja
ootas, et kohtunik kuulutaks välja kohtuotsuse. Kohtunik ütles:
"Ei ole süüdi." Ütlesin, et kui mees nägi oma naist hiljem,
siis ta ei öelnud, et see oli tore koosolek. Ta ütles: "Kallis,
ma ei peagi surema, olen vaba!" Kui paljud teist lähevad nii
koosolekult ära? Nii see on. Seda tähendab õigeksmõistmine.
Mis veel enam, tõsiasi on, et sa olid süüdi. Kuid Jeesus võttis
su süü enda kanda. Sellepärast ütleb kohtunik: "Ei ole süüdi."
Mitte sellepärast, mida sina tegid, vaid mis Tema tegi.
Nüüd veel üks väga lihtne küsimus. Kuidas sa puhastad ennast?
Võiksime sellest tunde rääkida, kuid annan sulle ainult ühe kirjakoha:
1 Pt 1:22. Rääkides usklikele ütleb ta: "Et te olete kuulekuses tõele
oma hinged puhastanud siiraks vennalikkuseks, siis armastage
raugematult üksteist puhtast südamest!" Kuidas me puhastame
oma hinged? Tõele kuuletudes. Mitte tõde teades, vaid sellele kuuletudes.
Ja mis on tõele kuuletumise tulemus? Raugematu armastus üksteise vastu.
Paulus ütles Timoteosele 1Tm 1:5: "Selle korralduse eesmärk on
armastus puhtast südamest ja heast südametunnistusest ja siirast usust."
Kas mõtleme sellele? Mille poole me pürgime? Miks peame koosolekuid?
Mis on jutlustamise eesmärk? Kas jõuame iialgi sihile?
Mis arvaksid jalgpallimeeskonnast - räägin Euroopa jalgpallist,
kuna ei mõista Ameerika jalgpalli reegleid. Kuid nad jooksevad
edasi-tagasi väljakul, söötes palli üksteisele, kuid
ei sihi kordagi väravasse. Nii teevad paljud kogudused, kuna
meie korralduse eesmärk on armastus. Kui me seda ei saavuta, siis me
"väravat" ei saa. Seega südame puhastamine tuleb
tõele kuuletumisest, mitte lihtsalt tõe teadmisest ega tsiteerimisest,
vaid tõele kuuletumisest. Ja see viib siira vennaarmastuseni.
Johannes ütles, et oleme tulnud surmast ellu, sest armastame vendi.
Mis on selle tõestus? Armastus - see on puhastatud südame tulemus.
Teine ja viimane soovitus, kui seda võib nimetada soovituseks,
mis Jumal meilt oma rahvana ootab, on teha Jeesus enda elu keskmeks.
Jutlustasin üle-eelmisel pühapäeval Ilmutuse raamatu esimesest
seitsmest peatükist. Jutluse ajal sain ilmutuse.
Jeesuse positsioon Ilmutuse esimeses peatükis. Johannes kuulis nagu
trompeti häält oma seljataga ja Ilm 1:12 ütleb: "Kui olin pöördunud,
siis ma nägin seitset kuldlambijalga ning lambijalgade keskel kedagi,
kes oli Inimese Poja sarnane." See oli Jeesus. Mis olid lambijalad?
Seal öeldakse - kogudused. Kus oli Jeesus? Nende keskel.
See on ainus koht, kuhu Ta kuulub - keskele. Nüüd edasi Ilm 5 ja
Johannes nuttis, kuna ei olnud kedagi, kes oleks võinud avada
rullraamatut, kus oli sees Jumala plaan ajastu lõpuks.
Üks vanemaist ütles talle: "Ära nuta!" Ja loen Ilm 5:5.
"Siis üks vanemaist ütles mulle: 'Ära nuta! Ennäe, lõvi Juuda
suguharust, Taaveti juur, tema on võitnud, tema võib avada raamatu
ja selle seitse pitserit!'" Tahan välja tuua, et Jeesus on ikka
veel lõvi Juuda suguharust. Ja kas teate, et sõnast 'Juuda' tuleb 'juut'.
Ta ei saanud juudiks ainult 33 aastaks, Ta on igavesti seotud
juudi rahvaga. Seega soovitan jälgida oma suhtumist neisse.
Niisiis Johannes pöördus ümber lõvi vaatama ja kohkus sellest
mis ta nägi. "Ja ma nägin trooni ja nelja olevuse ja vanemate
keskel seismas Talle, kes oli otsekui tapetud."
See näitab Jumala väge. Jumala vägi saab täielikuks nõrkuses.
Paulus ütleb, et Jumala nõrkus on tugevam kui inimesed, Jumala
rumalus on targem kui inimesed. Jumala nõrkus ja rumalus on rist.
Risti läbi sai Jeesus Juuda suguharu lõviks.
Teisisõnu, kui võitled oma õiguste eest, siis kaotad need.
Kui annad need ära, siis Jumal taastab need sulle. Enne au on alandus.
Fl 2 kirjeldab kõigepealt 7 sammu allapoole, mis Jeesus tegi,
lõpetades ristisurmaga. Järgmine sõna sealt on: "Seepärast on Jumal
tõstnud ta kõrgemaks kõrgest." Pane tähele sõna 'seepärast'.
Miks tõsteti Jeesus kõrgeks? Kuna Ta oli alandanud ennast.
Jeesus ise ütles: "Igaüht, kes ennast ise ülendab, alandatakse,
ja kes ennast ise alandab, seda ülendatakse." Ja kuna Jeesus alandas
end kõige madalamale, seetõttu tõstis Jumal Ta kõige kõrgemale.
Seega lõvi on Tall, kes oli tapetud. Pane tähele, Ta on lambijalgade
keskel, Ta on trooni ja teiste keskel. On ainult üks koht, mille
võid Jeesusele õigustatult anda - oma elu keskme. Kui Ta ei ole su elu
keskpunktis, siis on su elu tasakaalust väljas.
Olen nõrk loodusteaduste ajaloos, kuid niipalju ma tean, et sajandeid
uskusid inimesed, et Päike keerleb ümber Maa, kuna see tundub nii olevat.
Siis arvan, et mees nimega Kopernik ütles, et see ei ole nii, nagu paistab,
tegelikult pöörleb Maa Päikese ümber. Meil on asjad valesti.
Selle asja eest peaaegu hukati Galileo kiriku poolt muuseas,
see on väga huvitav. Kirik ei ole alati uusi avastusi soosinud.
Tahan kasutada seda väikse näitena.
Suur osa tänapäevastest jutlustest ütleb nii: Jumal täidab su vajadused;
kui oled haige, teeb Ta su terveks; kui vaene, annab Ta sulle raha jne.
See on viga, kuna see toodab enesekeskseid kristlasi. Jumal on siin,
et täita minu vajadusi. See on küll tõde, et Jumal täidab meie vajadusi,
kuid see on täiesti vale vaatenurk. Meie oleme siin, et austada Jumalat.
Jumal ei keerle meie ümber, meie keerleme Jumala ümber.
Ja kui Jeesus ei ole su elu keskmes, siis oled tasakaalust väljas.
Sa ei ole kooskõlas Jumala eesmärkidega oma eluks.
Ja kui täna on siin neid, kes ei saa ausalt öelda: "Jeesus on mu elu
keskpunkt, mu elu keerleb ennekõike Tema ümber - enne mu meest, naist,
lapsi, tööd, rahaasju, Jeesus on keskpunkt - siis oled tasakaalust
väljas. Väga tõenäoliselt oled nende hulgas, keda Paulus kirjeldab kui
"kõige armetumad kõigist". Oled kaotanud nägemuse igavikust.
Tahan lõpetada veel ühe ilusa mõttega. Ilm 5, natuke edasi, salm 9
laulsid vanemad Tallele uut laulu, öeldes: "Sina oled väärt võtma
raamatu ning avama selle pitserid, sest sina olid tapetud ning sina
oled ostnud Jumalale oma verega inimesi kõigist suguharudest ja
keeltest ja rahvastest ja pagana- hõimudest ning oled nad teinud
kuningriigiks ja preestreiks meie Jumalale ning nad hakkavad valitsema
kuningatena üle ilmamaa." Pane tähele, et lunastus on kõigi
suguharude, keelte, rahvaste ja hõimude seast. Seega lunastatute
hulgas peab olema esindajaid iga suguharu, keele, rahva ja hõimu seast.
See on üks peamine põhjus, miks olen Wycliffe tõlkijate kindel toetaja,
kuna nende eesmärk on tõlkida Piibel igasse keelde. Neil on veel umbes
2000 keelt teha, kas teadsid seda? On olemas veel umbes 2000 keelt,
millesse ei ole üldse Piiblit tõlgitud. Ma ei tööta koos nendega,
kuid toetan neid, sest nad võtavad Jumalat tõsiselt. Seal peab olema
keegi igast suguharust, keelest, hõimust ja rahvast. Mõtlesin siin,
kuidas selgitada, mis on rahva ja hõimu vahe. Toon ühe näite,
see on väga huvitav - assüürlased. Nad ei ela seal, kus Assüüria oli,
selle on vallutanud Saddam Hussein, kes ei kuulu sinna. Kuid assüürlased
räägivad aramea keelt. See oli esimene keel, milles Jeesus jutlustas,
aramea keeles. See oli keel, mida kasutati Iisraelis Tema ajal.
Maailmas on 3 milj assüürlast, kuid nad ei ole rahvas (riik), vaid hõim.
Kuni aastani 1948 olid juudid hõim, kuid mitte rahvas (riik). Niisiis peab
olema vähemalt üks igast hõimust, rahvast, suguharust ja keelest.
Nii et sa tead, mida Jumal ootab? Ta ootab seda erilist rahvast, mis
on võetud igast üksikust suguharust, rahvast, hõimust ja keelest.
Ja kuni see ei ole täielik, läheb Ta edasi hoolimata kogu kurjusest,
pahedest, kannatustest, sest Tema üks ülim eesmärk on rahvas oma Pojale.
Ja kuna Jeesus andis oma elu iga mehe, naise ja lapse eest, peab olema
vähemalt üks esindaja trooni ees lunastatute seas inimkonna igast
liigist ja klassist. Lõpetan Peetruse ainsa selgitusega sellest.
Mäletate küsimust, mida esitasin: Miks on Jumal juba sajandeid sallinud
seda uskumatut kurjust maapeal? Mul on aeg-ajalt kogemus öösel, kus
tajun kurjust, mitte midagi konkreetset, vaid üldist kurjuse
lähedalolu ja väge. See on väga võimas ja siis mõistan, et
selline ongi maailm. Mul on üks abinõu sulle pakkuda.
Kui tunnen seda, siis ütlen nii: "Tänan Jumalat, et olen Kristuses.
Ükskõik mis kurjus siin ka ei oleks, mina olen Kristuses."
Vahel on see täiesti lämmatav, kui mõelda kogu kurjuse peale tänapäeval.
Ja see ei hakka vähenema, vaid kasvama. Miks Jumal ootab?
Peetrus ütleb 2Pt 3:9 "Issand ei viivita tõotust täitmast, nii nagu
mõned peavad seda viivitamiseks, vaid tema on teie vastu pikameelne,
sest ta ei taha, et keegi hukkuks, vaid et kõik jõuaksid meeleparandusele."
Mida Jumal ootab? Ta ootab ära- valituid, neid, keda Ta on valinud
igast suguharust, hõimust, keelest ja rahvast. Ja kuni Tal pole
vähemalt ühte igast, ei lõpeta Ta seda ajastut. Kui soovid, et
aegade lõpp tuleks, kas tead, mida peaksid tegema? Pühenda end
kadunute leidmisele ja õpetamatute õpetamisele. See on kõige
praktilisem asi, mida kõik saame teha kannatuste vastu,
mis maapeal tänapäeval valitsevad. Jumal ei lõpeta aega enne,
kuni Tal on omandrahvas Jeesusele - verega lunastatud, igast suguharust,
hõimust, keelest ja rahvast. Olen praegu rääkinud probleemist
üldiselt, kuid usun, et oleks õige tulla isiklikule tasandile.
Julgen arvata, et siin on täna neid, kes ei ela nii nagu peaksite.
Olete puutunud ebapuhastesse asjadesse oma mõtetes ja võib-olla
ka oma tegudes. Te ei saa ausalt öelda, et Jeesus on te elu keskpunkt.
Olete pannud muud asjad Temast ette- poole. Me Ruthiga armastame üksteist
väga, töötame koos järjepidevalt, kuid Ruth ei ole number üks mu elus.
Mina ei ole number üks tema elus - Jeesus on. See aitab meie abielu,
see ei takista seda. See aitab. Kui inimesed on enesekesksed,
kipub see lõhkuma abielu. Tahan anda võimaluse neile,
kes soovivad muutuda. Vanamoodsalt öeldes soovite
meelt parandada, oma meelt muuta. Olete elanud valesti, teil ei ole
igavik olnud silme ees, Jeesus ei ole olnud teie elu keskmes.
Olete mõistnud seda täna ja tahate muutuda. Kui see on nii, siis kutsun
neid, kes tõesti soovivad kohtuda Issandaga täna selle põhjal,
tõusma ja tulema siia ette. Ootame natuke, meil ei ole kiiret.
Loodan, et ma ei valmista piinlikkust sellele noormehele,
kes ette tuli - mõned aastad tagasi vabanes ta alkoholideemonist, kui
palvetasin ta eest. - On see nii? Nüüd on ta sel tagasi lasknud tulla.
Ta on tulnud ette, et saada uuesti vabaks.
Abilised ja töötegijad, palun tulge ka!
Usun, et peame palvetama nende inimeste eest. Ruth, tule ka!
Pidage meeles, miks ma palun teil tulla.
Ma ei väida, et oled kuri inimene, kuid ütlen,
et su elu on tasakaalust väljas, Jeesus ei ole keskpunktis.
Täna võib Temast saada su elu kesk- punkt jälle. Oled kaotanud visiooni
igavikust, oled elanud ainult selle ajastu asjadele. See ei tee sind
õnnelikuks. Nagu Paulus ütleb, oled kõigist inimestest kõige armetum,
kui kaotad igaviku silmist. Ootame veel natuke, see ei tähenda
midagi, kui oled saali tagaotsas, võid teha mõned lisasammud.
Sa ei tule kohtuma vend Prince'ga, tuled uuesti Jeesusega kokku saama.
Või hoopis esimest korda Jeesusega kohtuma.
Tahan öelda, et siin on ka mõned "vanad" kristlased
ja teie kristlus on ka "vanaks" jäänud ja selle peab üles äratama.
Võiksin praegu lõpetada, kuid tean, et siin on veel inimesi.
Räägin just inimestele, kes on 20-30 aastat
kristlased olnud, kuid olete kaotanud oma esimese armastuse.
Mäletate, mis Issand ütles kogudusele: "Paranda meelt ja
tuleta meelde, kust oled langenud." Esimese armastuse kaotamine on
langemine ja seda saab ainult meeleparandusega muuta.
Piibel ütleb, et inimeste kartmine paneb püünise ja mõned teist on
takerdunud selle hirmu lõksu, mida teised minust arvavad.
Tule kindlasti sellest lõksust välja. Kui olin Keenias, püüdsid
aafriklased silmusega linde - nad tegid rohust rõnga ja
panid selle kohta, kus nad teadsid linde jooksvat.
Siis lind jooksis selle sisse ja silmus tõmbus pingule ümber linnu
kaela. Mõnedel teist on silmus ümber kaela - kardate rääkida,
kardate tunnistada, kardate Issanda eest avalikult välja astuda.
Isegi oma pere hulgas ei anna te inimestele oma seisukohti teada.
Palun, et töötegijad tuleksid siia lava peale, vanemad ja juhid.
Tulge siitpoolt üles, usun, et peame täna käed panema nende
inimeste peale. Ma tavaliselt ei tee seda, kuid usun, et täna Issand
tahab, et paneme käed inimestele, mitte pikaks palveks, vaid
paneme käed nende peale, kes on ette tulnud.
Mõned tulevad reaalsete, sügavate, pikaajaliste probleemidega.
Jumal võib need probleemid lahendada. Kui kohtud Jeesusega
selliselt, nagu Ta tõesti on, siis ei võta Tal nende probleemide
lahendamine kaua aega.
Teenime teid igaüks just seal, kuhu satume tulema.
Ära püüa otsida mõnda erilist inimest. Ära vaata ka
minu peale, mina ei anna midagi - Jeesus annab. Kui kohtud Jeesusega,
siis see lahendab su probleemid. Palun öelge see lühike palve minu
järgi, need kes on ette tulnud. Lause-lauselt, minu järgi:
Issand Jeesus, ma tänan, et surid minu eest ja päästsid mind sellega
põrgust ning andsid mulle igavese elu. Issand, tahan võtta kinni
sellest elust. Tahan olla täiesti kindel täna, et ma ei lähe põrgusse.
Issand, ainult Sina võid mind päästa. Annan end Sulle. Panen Su täpselt
oma elu keskpunkti ja lasen Sul teha kõike, mida soovid.
Siin ma olen, Issand Jeesus, annan end Sulle. Jeesuse nimel, aamen.
Tõlge: Riina Karik